A̱skahan ta̱ tsakúchjihí ngáha̱ ra̱ yjoho̱ Jesu já niꞌyakuyáha̱ a̱ndai ntáchakꞌun Tiberi̱a̱.
Bꞌi̱ tsꞌín tsakúchjihi̱ yjoho̱.
Nkuhú i̱ncha kabꞌa xinkjín nga kabꞌentu Simon Pedro̱,
Toma xi ta̱ ꞌmi nda̱ꞌyu̱n,
Natanael xi nda̱ xi nibáha nanki Cana,
nanki xi tíjñajihi̱n a̱nte Galilea̱,
jáha̱ Zebedeo̱ ko̱ kjꞌa̱í sa jo já niꞌyakuyá.
A̱sꞌa̱i bꞌa̱ kitsú Simon Pedro̱:
—Tji̱o̱ kfín tsuba.
Bꞌa̱ kitsú já xingisoo̱:
—Ko̱ ji̱n kuankíi̱n.
A̱sꞌa̱i i̱ncha jasꞌen nku tsutsu,
tu̱nga kui ni̱stje̱n xuꞌbo̱ ndaha nku tji̱o̱ najmi kisakúhu̱.
Nkú ra̱ ma nga ja tífi ma sen,
jꞌai sinjña Jesu a̱ndai ntáchakꞌuu̱n,
tu̱nga najmi kamankjihín ra̱ já niꞌyakuyóo̱ tsa Jesu niu̱.
A̱sꞌa̱i bꞌi̱ kitsú Jesu:
—Jun já,
¿a najmi kje̱e sakúnu̱u tji̱o̱?
—Najmi —kitsú jóo̱.
Bꞌa̱há ta̱ kitsú ngáha Jesu:
—Xi tje̱hen nga kixi̱hi̱ tsutsuu̱ chja̱nikjꞌo na̱ꞌyanu̱u ko̱ sa̱kúnu̱u.
Bꞌa̱ kitsꞌín jóo̱ ko̱ a̱sꞌa̱i ndaha najmi ta̱ ma kjenjihi na̱ꞌyoo̱,
a̱tꞌaha̱ nkjin ṉkjún tji̱o̱ xi kisakúhu̱.
Nda̱ niꞌyakuyá xi Jesu ꞌyún tjoho̱ bꞌa̱ kitsúhu̱ Pedro̱:
—¡Nda̱ Nti̱a̱náhá niu̱!
Nkꞌie nga kintꞌé Simon Pedro̱ nga “Nda̱ Nti̱a̱ná niu̱” kikꞌihi̱n,
kingja ngáha najyuhu̱n,
a̱tꞌaha̱ kabꞌasje,
ko̱ kikjaníkjꞌajin yjoho̱ ntáchakꞌuu̱n.
A̱skahan já niꞌyakuyá xingisoo̱ tsichuko̱ tsutsuu̱ nga tíbꞌéfe tsꞌíhin na̱ꞌya xi katsehe tji̱o̱,
a̱tꞌaha̱ tiña maha̱ a̱ndai ntóo̱ nkú ra̱ ma unchan metru̱.
Nkꞌie nga tsitjujen jóo̱ tsutsuu̱,
kikie nku ndꞌí xi tíma ꞌyún ko̱ nku tji̱o̱ xi kjijñajin xꞌíu̱ ko̱ ni̱nku̱a̱n.
Bꞌi̱ kitsú Jesu:
—Nibáko̱o chuba tji̱o̱ xi kuasakúnu̱u.
Tsiyajnu Simon Pedro̱ tsutsuu̱ ko̱ yꞌéfe má kixiu̱ na̱ꞌya xi katsehe tji̱o̱ i.
Unchan ko̱ cháte ko̱ jan maha.
Tu̱nga ndahá tsa bꞌa̱ tsꞌín nkjin kamaha tji̱o̱,
najmi kitiyá na̱ꞌyoo̱.
A̱sꞌa̱i bꞌi̱ kitsú Jesu:
—Nibá chi̱no̱o.
Ndaha nku já niꞌyakuyóo̱ najmi kama kꞌun kingjásjaiyaha̱:
“¿Yáha ji?”,
tsa kitsúhu̱,
a̱tꞌaha̱ be nga Nda̱ Nti̱a̱ná niu̱.
A̱sꞌa̱i jꞌai tiña Jesu,
jakjꞌá ni̱nku̱o̱n ko̱ kitsjáha̱ jóo̱.
Bꞌa̱ ta̱ kitsꞌíhi̱n tji̱o̱.
Kui xuꞌbi̱ xi ni̱yá xi ma jahan nga tsakúchjihi̱ Jesu yjoho̱ já niꞌyakuyáha̱ a̱skahan nkꞌie nga jꞌáíya ngáha̱ ra̱ ngabayoo̱.
Nkꞌie nga ja kamaha̱ nga kikjine,
Jesu kingjásjaiyaha̱ Simon Pedro̱:
—Ji Simon ntíhi̱ Jona,
¿a ꞌyún tjo sahi an nga já xuꞌbi̱?
Bꞌa̱ kitsú Pedro̱:
—Joho̱n,
Nda̱ Nti̱a̱,
yai nga tjona ji.
Bꞌi̱ kitsú Jesu:
—Chúnntai chu̱tsa̱nka̱na̱.
A̱sꞌa̱i bꞌa̱há ta̱ kitsú ngáha̱ ra̱ ni̱yá xi ma joho:
—Ji Simon ntíhi̱ Jona,
¿a tjohi an?
Bꞌa̱ kitsú Pedro̱:
—Joho̱n,
Nda̱ Nti̱a̱,
yai nga tjona ji.
Bꞌi̱ kitsú Jesu:
—Cha̱se̱i̱hi̱ chu̱tsa̱nka̱na̱.
A̱sꞌa̱i bꞌa̱há ta̱ kitsú ngáha̱ ra̱ ni̱yá xi ma jahan:
—Ji Simon ntíhi̱ Jona,
¿a tjohi an?
Kikꞌie nusin nusihi̱n Pedro̱ nga kichasjaiyaha̱:
“¿A tjohi an?”,
ni̱yá xi ma jahan.
Bꞌa̱ kitsúhu̱:
—Ji Nda̱ Nti̱a̱,
ji xi yai ngayjee̱ ni xi tjín.
Yai nga tjona ji.
Bꞌi̱ kitsú Jesu:
—Chúnntai chu̱tsa̱nka̱na̱.
Kju̱axi̱ ni xi tíxihin.
Nkꞌie nga ndyja sahi,
kindyja su̱ba̱i̱ najyihi̱n ko̱ kꞌin tu̱ má nga kama mjehé ri.
Tu̱nga nkꞌie nga ka̱ma cháí,
kféntei ntsa̱i̱ ko̱ kjꞌa̱í xi tsꞌi̱ínngja ngáha ri najyihi̱n ko̱ ngju̱a̱i̱ko̱hi má nga najmi mjehi kꞌúín.
Bꞌa̱ tsꞌín kitsúya títjuhun Jesu xi nkú tsꞌín ku̱a̱yá Pedro̱ nga ku̱a̱kúchji kju̱a̱chánkaha̱ Nti̱a̱ná.
Ko̱ bꞌi̱ ta̱ kitsú yaha̱:
—Tsjénnkiní.
A̱sꞌa̱i tsasenji a̱stu̱n Pedro̱ ko̱ kikie nga tje̱nnkihi̱ nda̱ niꞌyakuyá xi Jesu ꞌyún tjoho̱,
xi tíjñatꞌa tiñaha̱ Jesu nkꞌie nga i̱ncha kikjine nichinehe̱ Sꞌí Pascu̱a̱ ko̱ xi bꞌa̱ kitsúhu̱:
“Ji Nda̱ Nti̱a̱,
¿yá xi tsꞌi̱ínkjasꞌehin?”
Nkꞌie nga kikie Pedro̱ nda̱ niꞌyakuyóo̱,
kingjásjaiyaha̱ Jesu:
—Ji Nda̱ Nti̱a̱,
kui nda̱i̱,
¿nkú ka̱maha̱?
Bꞌi̱ kitsú Jesu:
—Tsa mjena nga kꞌúéjña santa nkúhu nga kjúái̱ ngáhana,
najmi ji tje̱hen ri nga cha̱i ni xuꞌbo̱.
Ji tsjénnkiní.
A̱skahan kikꞌinyaha̱ én xuꞌbi̱ xu̱ta̱ ni̱nku̱,
nga najmi ku̱a̱yá nda̱ niꞌyakuyá xuꞌbo̱.
Tu̱nga najmi bꞌa̱há kitsú Jesu tsa najmi ku̱a̱yá ndo̱.
Bꞌi̱ ní kitsú:
“Tsa mjena nga kꞌúéjña santa nkúhu nga kjúái̱ ngáhana,
najmi ji tje̱hen ri nga cha̱i ni xuꞌbo̱.”
Kui nda̱ niꞌyakuyóo̱ tsuya kixi̱ niu̱ ko̱ kui xi yꞌétꞌa ni xuꞌbi̱.
Ko̱ yai̱ nga kju̱axi̱ én xi kinchja̱.
Nkjin sa ni xi kitsꞌín Jesu.
Tsa sꞌe̱tꞌa ngayjee̱ ni xi kitsꞌín,
bꞌa̱ mana nga najmi sꞌe̱n ngayjee̱ a̱sunntee̱ xu̱ju̱n xi sꞌe̱tꞌa niu̱.